Le xibedhlele swilo a swi bihile. Xiyimo a xi hundzuka hi ku hatlisa. Loko Misaveni xa ha kongoma nyangwa xo vona muongori luya a ri ku languta-languteni. Loko a xi vona a ta hi ku tsutsuma, a fika a xi khoma hi voko. "Tana! Hatlisa!" A xi hudula kunene. A a ri ku hefemutekeni. Loko va nghena enyangweni hi rivilo xi vona dokodela na vaongori van'wana vambirhi va yimile, va korhamisile tinhloko, va langutile laha a ku etlerile mana wa xona. Xi kotlana na rito ra mana wa xona, ri huma hi ku tikeriwa ngopfu: "Ndzi helela hi moya. Ndzi nga ka ndzi nga hanyi! Misaveni!" "Hi loyi Misaveni manana, hi loyi!" Ku vula muongori loyi a a ri na Misaveni. A susumetela Misaveni emahlweni, a n'wi yimisa kwala xikandzeni xa mana wa yena. "Misaveni!" "Hi mina loyi manana!" "Ndza fa!" A vula. Misaveni xi miyela, xi nga tivi leswaku xi hlamula yini. "Tiva Misaveni: A wu n'wana wa mina!" "Hi mina Misaveni manana!" "Awu...n'wana wa mina!" Miehleketo ya Misaveni yi tirha hi ku hatlisa. "Ndzi n'wana wa mani" Manana a lava ku vulavula kambe swi tsandza, a hefemula ro hetelela, ku va makumu ya vutomi bya yena. "U miyerile!" Ku vula dokodela. Misaveni a hundzuluka, a rila swinene. Xikandza xa yena xi phutsela hi munyama. A ringeta ku tikhoma kambe swi tsandza. Muongori a huma na yena ehandle, a n'wi yisa eka yin'wana ya tihofisi ku papalata ku va vanhu hinkwavo va n'wi vona a ri karhi a rila. A fika a nghena kona. Va n'wi tshamisa exitulwini. Ehofisi leyi a ku ri na wanuna-ntiyela. Muongori a huma, Misaveni xi twa mihloti yi xi talerile. Xi ringeta hi matimba ku tikhoma kambe yi ala ya ha ta. "Miyela mufana, tingwenya a ti rili, ku rila timhisi." Ku vula loyi wanuna. Marito lamantsongo ma khutaza Misaveni. Xi tikuma xi tisula mihloti?